
Πρόσκληση σε επιχειρηματίες με φιλόδοξες και δυναμικές επιχειρηματικές προτάσεις που αναζητούν χρηματοδότηση ή διεθνείς συνεργασίες απευθύνουν το Χρηματιστήριο Αθηνών, ο Οργανισμός Enterprise Greece, η Ένωση Ελληνικών Εταιρειών Επιχειρηματικών Κεφαλαίων (HVCA), το Ταμείο Ανάπτυξης Νέας Οικονομίας (ΤΑΝΕΟ Α.Ε.) και το Δίκτυο ΠΡΑΞΗ, συντονιστής του Enterprise Europe Network - Hellas.

Οι πέντε Οργανισμοί  ενώνουν τις δυνάμεις τους και διοργανώνουν το Equity Investment Forum, στην Αθήνα, στις 7-8 Δεκεμβρίου 2015 με κύριο σκοπό την ενημέρωση και υποστήριξη των ελληνικών επιχειρήσεων σε θέματα που αφορούν τη χρηματοδότηση σε όλα τα στάδια της ανάπτυξής τους:  από την εκκίνηση της επιχείρησης έως την εισαγωγή της στο Χρηματιστήριο. Σημειώνεται ότι το Forum αποτελεί μετεξέλιξη του επιτυχημένου “International Venture Capital and Private Equity Forum”, το οποίο υλοποιούνταν συνεχώς επί 12 έτη.  Στη φετινή διοργάνωση, η οποία τελεί υπό την αιγίδα του Υπουργείου Οικονομίας, Ανάπτυξης και Τουρισμού, τιμώμενη χώρα είναι το Ισραήλ.

Όσοι ενδιαφέρονται: 

• να παρουσιάσουν το επενδυτικό τους σχέδιο σε ελληνικά, ισραηλινά και άλλα διεθνή Venture Capital / Private Equity Funds διερευνώντας τη δυνατότητα επένδυσής τους στις επιχειρήσεις / επιχειρηματικές ιδέες τους, 

• να συζητήσουν με στελέχη του Χρηματιστηρίου Αθηνών και με Συμβούλους Ένταξης στις αγορές του τις δυνατότητες αξιοποίησης των διαθέσιμων χρηματοδοτικών λύσεων και εργαλείων, 

• να ενημερωθούν για τις δυνατότητες εξωστρέφειας της επιχείρησης και την προσέλκυση ιδιωτικών κεφαλαίων από έμπειρα στελέχη του Οργανισμού Enterprise Greece, και 

• να διερευνήσουν τις δυνατότητες διεθνούς τεχνολογικής ή επιχειρηματικής συνεργασίας μέσω εξειδικευμένης υποστήριξης από το Δίκτυο ΠΡΑΞΗ και να ενημερωθούν για τις Ευρωπαϊκές πρωτοβουλίες και τα εργαλεία στήριξης της καινοτόμου επιχειρηματικότητας, 

καλούνται να υποβάλουν σχετική αίτηση (επιχειρηματική πρόταση) μέσω της ιστοσελίδας του Forum www.eiforum.gr μέχρι τις 6 Νοεμβρίου.

